Hüt hemmer wieder üsi Koffer zämä packt und sind los richtig Isle of Skye. Hüt hett sich dä Peter hinder s'Schtüür gsetzt. Mir sind über d'Bergä von Glencoe gfahrä wommer wunderschöni Ussichtä hend chönä gnüssä.  Ufemene Parkplatz hett sich für äs paar Pfund sogar än Dudelsackblöser d'Müäh gnoh und no äs Ständli gspillt.    Natürli hemmer au bim Glennfinnan Viadukt aghaltä wo dä Hogwart Express au scho durä gfahrä isch. Wo d'Nicole s'Foti gmacht hett isch denn grad au än Zug über s'Viadukt gfahrä. Guets Timing!    Mit Glück hemmer no d'15:05 Fährä in Mallaig chönä nä. Eigentlich isch sie vollä gsi, aber dur das nöd alli so viel Platz bruch hend simmer als zweitletschts Auto no uf d'Fährä cho. So  simmer uf Armadale uf dä Isle of Skye cho.    D'Isle of Skye hett üs nöd so schön empfangä: Siit mer acho sind schiffets nur. Mir hend zwor viel schöni Sachä gseh uf dä Fahrt noch Portree, aber dur dä Rägä gseht das alles halt nur halb so schön us.    Mir sind direkt a üses Hotel anä gfahrä, dä Parkplatz isch zwor äs paar Schritt äwäg, aber d'Zimmer sind schön. Hüt obig gömer grad is Hotel-Reschtaurand. Und denn spielet mir villicht no äs Dog oder sueche üs äs Pub mit ärä Bar und emene  Whisky...